หาเลขาฯกอช.คนแรก เล็งดึงสมพรนั่งเก้าอี้ใหม่
หลังจากคณะรัฐมนตรี (ครม.) มีมติเดินหน้าจัดตั้งกองทุนการออมแห่งชาติ (กอช.) เพื่อเป็นแหล่งเงินออมของแรงงานอิสระ แรงงานนอกระบบ ยามเกษียณอายุ แม้ว่าจะต้องรอการพิจารณาของสภานิติบัญญัติแห่งชาติ (สนช.) และคาดว่า กอช.จะเริ่มดำเนินการได้ในเดือน มิ.ย.นี้
16 มี.ค. 2558

หลังจากคณะรัฐมนตรี (ครม.) มีมติเดินหน้าจัดตั้งกองทุนการออมแห่งชาติ (กอช.) เพื่อเป็นแหล่งเงินออมของแรงงานอิสระ แรงงานนอกระบบ ยามเกษียณอายุ แม้ว่าจะต้องรอการพิจารณาของสภานิติบัญญัติแห่งชาติ (สนช.) และคาดว่า กอช.จะเริ่มดำเนินการได้ในเดือน มิ.ย.นี้
อย่างไรก็ดี ในระหว่างนี้กระทรวงการคลังในฐานะผู้มีอำนาจตามกฎหมาย ก็ต้องเตรียมการจัดหาผู้บริหาร โดยเฉพาะเลขาธิการ กอช.ไว้ โดยก่อนหน้านี้ในรัฐบาลพรรคประชาธิปัตย์ได้สรรหาเลขาฯ กอช.ไว้แล้ว คือ นายสมพร จิตเป็นธม แต่เกิดการเปลี่ยนแปลงรัฐบาลเสียก่อนทำให้เรื่องถูกพับไป
ในวันที่ 18 มี.ค.นี้ นายรังสรรค์ ศรีวรศาสตร์ ปลัดกระทรวงการคลัง จะเรียกประชุมคณะกรรมการ กอช. เพื่อหารือถึงแนวทางในการคัดเลือกเลขาฯ กอช. เพื่อดูรายละเอียดของระเบียบว่าจะต้องเปิดรับเพื่อสรรหาบุคคลที่สนใจใหม่ หรือสามารถใช้วิธีการสรรหาบุคคลเข้ามาดำรงตำแหน่งได้เลย
แม้จะยังไม่สรุปชัดเจน แต่ปลัดคลังก็ยังแบ่งรับแบ่งสู้วิธีการหลัง ซึ่งจะทำให้ดึงนายสมพรมาเป็นเลขาฯ กอช.ได้เลย